টাটা মট'ৰছে ২০০৫ চনত সফলতাৰে ""টাটা এচ"" নামৰ এখন কম মূল্যৰ ট্ৰাক বজাৰত মুকলি কৰি দিছিল। ইয়াৰ পিছতেই টাটা মট'ৰছে টাটা নেন'ৰ নিৰ্মাণৰ কথা চিন্তা-চৰ্চা কৰিছিল। যিসকল লোকে মটৰ চাইকেল অথবা অট'ৰিক্স' ব্যৱহাৰ কৰে, তেওঁলোকৰ সামৰ্থ্য অনুসৰি যাতে এই গাড়ীখন কিনিব পাৰে - এই কথা লক্ষ্য ৰাখিয়েই গাড়ীখনৰ নিৰ্মাণকাৰ্য্য আৰম্ভ কৰা হৈছিল। গাড়ীখনৰ অপ্ৰয়োজনীয় সুবিধাসমূহ হ্ৰাস কৰি, নিৰ্মাণত কম পৰিমাণৰ ষ্টিল ব্যৱহাৰ কৰি আৰু কম মূল্যৰ ভাৰতীয় পৰিশ্ৰামিকৰ ওপৰত নিৰ্ভৰ কৰি টাটা নেন'ৰ মূল্য কমকৈ নিৰ্ধাৰণ কৰা হৈছে।